CELEX: 32018R1308
Language: da
Date: 2018-09-28 00:00:00
Title: Rådets forordning (EU) 2018/1308 af 28. september 2018 om ændring af forordning (EU) 2018/120, for så vidt angår visse fiskerimuligheder for havbars

28.9.2018   
               
               
                  DA
               
               
                  Den Europæiske Unions Tidende
               
               
                  LI 244/1
               
            
         RÅDETS FORORDNING (EU) 2018/1308
         af 28. september 2018
         om ændring af forordning (EU) 2018/120, for så vidt angår visse fiskerimuligheder for havbars
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43, stk. 3,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     I Rådets forordning (EU) 2018/120 (1) er der fastlagt fiskerimuligheder for visse fiskebestande og grupper af fiskebestande for 2018 gældende for EU-farvande og for EU-fartøjer i visse andre farvande.
                  
               
                     (2)
                  
                  
                     Det Internationale Havundersøgelsesråd (ICES) har fremlagt revideret rådgivning for 2018 for havbars (Dicentrarchus labrax) i ICES-afsnit 4b-c, 7a og 7d-h (den centrale og sydlige del af Nordsøen, Det Irske Hav, Den Engelske Kanal, Bristolkanalen og Det Keltiske Hav). Ifølge rådgivningen bør de samlede fangster i kommercielt og rekreativt fiskeri i 2018 ikke overstige 880 ton for at være i overensstemmelse med det maksimalt bæredygtige udbytte. Takket være de foranstaltninger, der er truffet for at sikre genopretning af bestanden, forventes der en forøgelse af biomassen i 2018. Ifølge rådgivningen anførte ICES desuden en lavere fiskeridødelighed fra rekreativt fiskeri. Desuden vurderede ICES, at der var en højere overlevelsesrate takket være princippet om genudsætning (catch-and-release) end tidligere antaget (en dødelighed på 5 % fra denne praksis sammenlignet med de tidligere antagne 15 %). Det er derfor hensigtsmæssigt at fastholde én fisk pr. fisker pr. dag for lystfiskeri, der finder sted i perioden oktober-december 2018. Dette bør også gælde for ICES-afsnit 6a.
                  
               
                     (3)
                  
                  
                     Forordning (EU) 2018/120 bør derfor ændres i overensstemmelse hermed —
                  
               VEDTAGET DENNE FORORDNING:
         
            Artikel 1
            Artikel 9, stk. 4, i forordning (EU) 2018/120 affattes således:
            
               
                  »4.   I rekreativt fiskeri, også fra kysten:
                  
                              a)
                           
                           
                              skal fangster af havbars i ICES-afsnit 4b, 4c og 7a-7k genudsættes fra den 1. januar 2018 til den 30. september 2018. I den periode er det forbudt at beholde om bord, flytte, omlade eller lande havbars fanget i nævnte område.
                           
                        
                              b)
                           
                           
                              fra den 1. oktober til den 31. december 2018 må der i ICES-afsnit 4b, 4c, 6a og 7a-7k højst beholdes én havbars pr. fisker pr. dag.«
                           
                        
            
         
         
            Artikel 2
            Denne forordning træder i kraft på tredjedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. september 2018.
            
               
                  På Rådets vegne
               
               M. SCHRAMBÖCK
               
                  Formand
               
            
         
         
            (1)  Rådets forordning (EU) 2018/120 af 23. januar 2018 om fastsættelse for 2018 af fiskerimuligheder for visse fiskebestande og grupper af fiskebestande gældende for EU-farvande og for EU-fiskerfartøjer i visse andre farvande og om ændring af forordning (EU) 2017/127 (EUT L 27 af 31.1.2018, s. 1).